**Tlačová správa**

**5. marca 2025**

**V Prešove**

**Svet očami Moniky Vontszemüeovej: Večer plný inšpirácie, kreativity a ľudskosti**

*V Prešove sa uskutočnil jedinečný diskusný večer s názvom* ***Svet očami Moniky Vontszemüeovej****, ktorý priniesol kombináciu osobných príbehov, kreatívnych vízií a inšpiratívnych pohľadov na umenie, módu a život. Podujatie sa konalo v rámci série* ***Roma Spirit Akadémia****, ktorá vytvára priestor pre otvorené diskusie a zdieľanie skúseností s výnimočnými osobnosťami.*

Monika Vontszemüeová, renomovaná módna návrhárka, výtvarníčka a laureátka Roma Spirit 2024 v kategórii Kultúra, počas večera predstavila svoju tvorivú cestu – prepojenie kreativity, odvahy a hrdosti na vlastné korene. Svojím osobným aj profesijným príbehom ukázala, ako dôležitá je autentickosť a odvaha kráčať vlastnou cestou.

O spoločné spomienky a profesijné začiatky sa s Monikou podelil aj jej hosť, dlhoročný priateľ a bývalý spolužiak z Vysokej školy výtvarných umení, fotograf Lukáš Kimlička. Spoločne hovorili o výzvach, úspechoch i radostiach, ktoré im tvorivá práca priniesla. *„Moniku som nikdy nevnímal cez jej rómsky pôvod, ale ako talentovaného človeka, ktorý si odhodlane ide za svojím cieľom,“* uviedol Kimlička. Dodal, že prekážky ju nikdy neodradili, práve naopak – posilnili jej tvorivý hlas.

Monika počas diskusie zdôraznila, že jej tvorivosť a odvahu experimentovať výrazne ovplyvnila podpora zo strany rodiny. Práve toto zázemie jej umožnilo pustiť sa aj do tvorby šperkov, hoci tento odbor nikdy formálne neštudovala. Jej tvorba dnes presahuje hranice módy – reflektuje spoločenské témy, podporuje inklúziu a otvára diskusiu o telesnej rozmanitosti a sebaakceptácii. Dôkazom je aj jej kolekcia určená pre ženy s väčšími konfekčnými veľkosťami, ktorá v módnom svete otvorila nové perspektívy.

Diskusný večer moderovali Magdaléna Rothová, riaditeľka ACEC, a Erika Godlová, redaktorka, prekladateľka a finalistka Roma Spirit 2022 v kategórii Osobnosť. Záznam podujatia prinesie aj RTVS – diváci si ho budú môcť pozrieť začiatkom mája na Dvojke.

Večer s Monikou Vontszemüeovou ukázal, že kreativita, autentickosť a ľudskosť dokážu spájať ľudí bez ohľadu na ich pôvod či profesiu. Monika a Lukáš svojou otvorenosťou a životnými príbehmi inšpirovali všetkých prítomných, ktorí si z podujatia odniesli nielen zážitok, ale aj nové pohľady na umenie a život.

Viac informácií na www.romaspirit.sk

**O Monike Vontszemüovej**

Získala nomináciu a ocenenie Roma Spirit 2024 za inovatívny prínos v móde a výtvarnom umení. Svojou kolekciou pre ženy s väčšími veľkosťami posilnila inkluzívny dizajn na Slovensku. Tvorba módnej dizajnérky, inšpirovaná rómskou kultúrou, aktívne reprezentuje a popularizuje tento bohatý kultúrny odkaz.

[Predstavenie Moniky k nominácii na ocenenie Roma Spirit](https://www.youtube.com/watch?v=8vn9wUoUxZc)

Monika Vontszemüová je významnou osobnosťou v oblasti výtvarného umenia a módneho dizajnu. Svojimi aktivitami obohacuje nielen slovenskú, ale aj medzinárodnú scénu a zároveň sa výrazne zasluhuje o šírenie rómskej kultúry. Jej módna tvorba, zameraná na inkluzívny dizajn, prelomila konvencie slovenského módneho priemyslu, keď ako prvá predstavila kolekciu pre ženy s väčšími konfekčnými veľkosťami. Tento odvážny krok otvoril diskusiu o telesnej rozmanitosti a sebaakceptácii.

Monikina tvorba je silno ovplyvnená rómskymi tradíciami, ktoré cez svoje diela nielen reprezentuje, ale aj popularizuje medzi širokou verejnosťou. Napríklad Monikine šperky sú ako prostriedkom vyjadrenia jej osobnej identity, tak aj kultúrneho dedičstva.

Výrazný posun vo svojej kariére dosiahla spoluprácou na projekte „Romade“, kde spojila svoju vášeň pre módu s cieľom podporiť rómsku komunitu a poskytovať pracovné príležitosti rómskym krajčírkam.

Monika sa aktívne zapája aj do sociálnych projektov. V roku 2019 spolu s Katarínou Castrovilli založila občianske združenie PRO VOBIS, v rámci ktorého vytvorili projekt 18ON. Tento projekt sa zameriava na podporu detí z Centier detskej starostlivosti, ktorím prostredníctvom kreatívnych dielní a workshopov pomáhajú získať zručnosti potrebné pre úspešné zvládnutie prechodu do samostatného života. Svojou prácou prispieva nielen k zvyšovaniu kvality života týchto detí, ale aj k budovaniu vzájomného porozumenia medzi rôznymi kultúrami.

**Kontakt pre médiá:**  
Magdaléna Rothová

Asociácia pre kultúru, vzdelávanie a komunikáciu (ACEC)

[slovensko@romaspirit.sk](mailto:slovensko@romaspirit.sk)